**Semin tapaus** viittaa vuoden 2008 tapahtumasarjaan, jossa huumepoliisin valeostotoimiin liittyneiden virkarikosepäilyiden tutkinnanjohtaja Marianna Semi kertoi tutkinnan kohteena olleen poliisilaitoksen virkamiesten uhkailleen häntä ja kieltäytyneen yhteistyöstä.

Lokakuussa 2008 Kaakkois-Suomen syyttäjävirasto antoi asiasta päätöksen, jonka mukaan poliisien ei ollut tarkoitus uhkailla Semiä eikä asiasta nostettu esitutkintaa.

Tausta
------

Keskusrikospoliisin toimien laillisuutta alettiin epäillä keväällä 2007. Poliisi ei käynnistänyt asiasta esitutkintaa vaan sitä ryhtyi selvittämään sisäministeriön kolmihenkinen selvitystyöryhmä alkukesästä 2007. Kerätty aineisto toimitettiin valtionsyyttäjä Ari-Pekka Koivistolle, joka päätti joulukuussa 2007 esitutkinnan aloittamisesta. Tapauksessa Helsingin poliisin huumerikosyksikön päällikköä, neljää tutkinnanjohtajaa ja kahta tutkijaa epäiltiin tahallisista virkarikoksista.

Myöhemmin kävi ilmi, että kerättyyn aineistoon kuuluneet haastattelunauhoitukset tuhottiin ennen heinäkuuta 2008 ja jäljelle jäivät vain niistä tehdyt muistiot.

Tapahtumien kulku
-----------------

Espoon kihlakunnansyyttäjä Marianna Semi tutki tutkinnanjohtajan tehtävässä Vantaan poliisin ja keskusrikospoliisin valeosto-operaatioissa tapahtuneita mahdollisia virkarikoksia. 4. syyskuuta 2008 hän kertoi Ylen *Silminnäkijä*-ohjelmassa Vantaan poliisivirkailijoiden uhkailleen häntä Vantaan poliisin tiloihin kohdistuneen tutkinnan aikana. Virkailijat olivat kieltäytyneet avaamasta tutkintaan liittyviä dokumentteja sisältäneen asiakirjasäilön ja kertoivat Semille, mitä poliisin tietolähteiden paljastumisesta voi seurata. Semi koki tiedot koston mahdollisuudesta uhkailuna. Poliisilla ei kuitenkaan ollut voimassa olevan lain mukaan velvollisuutta luovuttaa tietoja ilman oikeuden määräystä.

Apulaisvaltakunnansyyttäjä Jorma Kalske sai haastattelutietojen mukaan tiedon uhkailusta Semiltä kesäkuussa 2008. Kalskeen mukaan Semi oli kuitenkin tuolloin haluton tekemään rikosilmoitusta. Silminnäkijä-ohjelman jälkeen Kalske määräsi uhkailut tutkittavaksi. Oikeuskansleri Jaakko Jonkan mukaan uhkailut olisi pitänyt tutkia välittömästi niiden tultua ilmi riippumatta syyttäjän henkilökohtaisista mielipiteistä.

Syyskuussa 2008 Semiin kohdistuneita uhkausväitteitä ryhtyi tutkimaan Kaakkois-Suomen syyttäjänviraston apulaispäällikkö Heikki Pohjalainen. Tutkinnan myötä Semi siirrettiin puolueettomuden varmistamiseksi syrjään poliisin virkarikosepäilyiden tutkinnanjohtajan paikalta ja hänen tilalleen määrättiin Helsingin kihlakunnansyyttäjä Sakari Tiilikainen. Lokakuussa 2008 Kaakkois-Suomen syyttäjävirasto julkisti päätöksensä, jonka mukaan poliisien tarkoitus ei ollut uhkailla Semiä tai estää hänen työtään. Tapauksesta ei käynnistetty esitutkintaa.

Poliisi kritisoi esitutkintaa ja sitä hoitavia syyttäjiä. Poliisiylijohtaja Mikko Paatero väitti syyttäjiä liian kokemattomiksi ja tutkinnan kohteena olleet poliisivirkamiehet kantelivat esitutkinnan toimista oikeuskanslerille. Syyskuussa 2008 virkarikoksista epäillyt poliisit vapautettiin epäilyistä törkeään huumerikokseen yllytyksestä. Keskusrikospoliisin valeostotoimenpiteiden lainmukaisuus ja Vantaan huumepoliisin menettelytapojen lainmukaisuus jäivät yhä tutkinnan alle.

Lähteet
-------

1. ↑  Anttila, Pekka: Poliisien valtataistelu *Suomen Kuvalehti 3/2008*.  22.1.2008. Viitattu 13.5.2014.
2. ↑  Ministeriö tuhosi huumepoliiseja koskevat nauhoitukset *Suomen Kuvalehti*.  30.7.2008. Viitattu 13.5.2014.
3. ↑  Poliisi pelotellut huumepoliisitutkinnan syyttäjää *Yle Uutiset*.  2.9.2008. Viitattu 13.5.2014.
4. ↑  Kokko, Karri: Syyttäjä Semin uhkailu videoitiin *Suomen Kuvalehti*.  10.9.2008. Viitattu 13.5.2014.
5. 1 2  Salonen, Juha: Oikeuskansleri: Huumepoliisien väitetty uhkailu olisi pitänyt tutkia heti *HS.fi*.  8.9.2008. Viitattu 13.5.2014.
6. ↑  Huumepoliisin toimet tutkittavina *Elävä arkisto*.  5.9.2008. Yle. Viitattu 13.5.2014.
7. ↑  Kihlakunnansyyttäjä Semiin kohdistuneet uhkausväitteet tutkitaan  5.9.2008. Valtakunnansyyttäjävirasto.  Arkistoitu 15.5.2014. Viitattu 13.5.2014.
8. ↑  Marianna Semin ilmoittama uhkailu ei käynnistä esitutkintaa *Yle Uutiset*.  16.10.2008. Viitattu 13.5.2014.
9. ↑  Ylimmät syyttäjät oudoksuvat poliisijohdon syyttäjiin kohdistamaa kritiikkiä  26.9.2008. Valtakunnansyyttäjävirasto.  Arkistoitu 15.5.2014. Viitattu 13.5.2014.
10. ↑  Krp:n ja Vantaan poliiseja ei enää epäillä yllytyksestä törkeään huumerikokseen *MTV Uutiset*.  18.9.20108. Viitattu 13.5.2014.

Aiheesta muualla
----------------

* Huumepoliisin toimet tutkittavina. Elävä arkisto.